కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
Sachin Coach రమాకాంత్ ఆచ్రేకర్ కన్నుమూత
సచిన్ చిన్ననాటి కోచ్ రమాకాంత్ ఆచ్రేకర్ బుధవారం కన్నుమూశారు. ఆయన వయసు 87 సంవత్సరాలు. ముంబైలోని శివాజీ పార్కులో ఆచ్రేకర్ వేలాది మంది చిన్నారులకు శిక్షణ ఇచ్చారు. ఆయన ద్రోణాచార్య అవార్డును కూడా సొంతం చేసుకున్నారు.
Samayam Telugu | Updated:
Jan 2, 2019, 07:23PM IST
Sachin Coach రమాకాంత్ ఆచ్రేకర్ కన్నుమూత
హైలైట్స్
సచిన్ చిన్ననాటి కోచ్ రమాకాంత్ ఆచ్రేకర్ బుధవారం కన్నుమూశారు.
ఆయన వయసు 87 సంవత్సరాలు. ముంబైలోని శివాజీ పార్కులో ఆచ్రేకర్ వేలాది మంది చిన్నారులకు శిక్షణ ఇచ్చారు.
ఆచ్రేకర్ ద్రోణాచార్య అవార్డు గ్రహీత కూడా.
క్రికెట్ దిగ్గజం సచిన్ చిన్ననాటి కోచ్ రమాకాంత్ ఆచ్రేకర్ బుధవారం కన్నుమూశారు. సచిన్‌ను గొప్ప ఆటగాడిగా తీర్చిదిద్దడంలో కీలక పాత్ర పోషించిన ఆచ్రేకర్ 87 ఏళ్ల వయసులో ముంబైలో తుదిశ్వాస విడిచారు. సచిన్, వినోద్ కాంబ్లిలకు పాఠశాల స్థాయిలో ఆచ్రేకర్ క్రికెట్లో శిక్షణ ఇచ్చారు. ముంబైలోని శివాజీ పార్కులో యువ క్రికెటర్లకు ఆచ్రేకర్ శిక్షణ ఇచ్చారు. రమాకాంత్ ఆచ్రేకర్‌ను ద్రోణాచార్య అవార్డుతోపాటు పద్మ శ్రీ కూడా వరించింది. 1983 వరల్డ్ కప్ సాధించిన జట్టులో సభ్యుడైన బల్వీందర్ సింగ్ సంధూ నుంచి.. అగార్కర్, సచిన్, కాంబ్లి వరకు అనేక మంది ఆటగాళ్లకు ఆచ్రేకర్ శిక్షణ ఇచ్చారు.
క్రికెటర్‌గా ఎంత ఎదిగినప్పటికీ.. సచిన్ తన గురువు పట్ల గౌరవభావం కనబర్చేవారు. ఏటా గురుపూర్ణిమ సందర్భంగా ఆచ్రేకర్ దగ్గర ఆశీస్సులు తీసుకోవడం సచిన్‌కు అలవాటు. ఈ మధ్యే తన చిన్ననాటి స్నేహితుడు వినోద్ కాంబ్లితో కలిసి సచిన్ ఆచ్రేకర్‌ దగ్గరకు వెళ్లి వచ్చాడు. ఆచ్రేకర్ న్యూ హింద్ స్పోర్ట్స్ క్లబ్ తరఫున క్రికెట్ ఆడారు. మోయినుద్దీల్లా టోర్నీలో హైదరాబాద్‌పై ఆయన ఏకైక ఫస్ట్ క్లాస్ మ్యాచ్ ఆడారు.
‘చదువుకునే రోజుల్లో నా స్కూల్‌ తరఫున జూనియర్‌ క్రికెట్‌ జట్టులో నేను సభ్యుడిని. వాంఖడే మైదానంలో హరీస్‌ షీల్డ్‌ ఫైనల్స్‌ పోటీలు రుగుతున్నాయి. మా స్కూల్‌ సీనియర్‌ జట్టు ఫైనల్‌కి చేరింది. అప్పుడు ఆచ్రేకర్‌ సర్‌ నా దగ్గరికి వచ్చి సాయంత్రం స్కూల్‌ ముగిసిన తర్వాత వాంఖడే మైదానానికి వెళ్లి సీనియర్‌ జట్టుతో కలిసి ఆడమని సలహా ఇచ్చాడు. ఫీల్డింగ్‌ చేయవద్దని, నాలుగో స్థానంలో బ్యాటింగ్‌కి దిగమని సూచించారు. ఇది నా శిక్షణకు ఎంతో ఉపయోగపడుతుందని, ఆ స్థానంలో బ్యాటింగ్‌కి దిగి పరుగులు ఎలా సాధించాలో నేర్చుకోవాలని అన్నారు.
సాయంత్రం స్కూల్‌ నుంచి వాంఖడే మైదానానికి వెళ్లాను. కానీ ఆచ్రేకర్‌ సర్‌ చెప్పినవన్నీ మర్చిపోయి గ్యాలరీలో కూర్చుని చప్పట్లు కొడుతూ ఆటగాళ్లను ప్రోత్సాహపరిచాను. మ్యాచ్‌ అయిపోయిన తర్వాత ఆచ్రేకర్‌ సర్‌ని చూశాను. ఆయన వచ్చి ఎన్ని పరుగులు చేశావు అని అడిగారు. దానికి నేను మ్యాచ్‌ ఆడలేదు అని బదులిచ్చాను. చప్పట్లు కొడుతూ సీనియర్‌ జట్టును ప్రోత్సాహపరిచాను అని చెప్పాను.
ఆగ్రహంతో ఆయన అందరు చూస్తుండగానే నాపై కేకలు వేశారు. ఇతరులకు చప్పట్లు కొట్టేందుకు నిన్ను ఇక్కడికి పంపించలేదు. ఆటపై దృష్టిపెట్టి ఏదైనా సాధిస్తే ప్రపంచమంతా ఏదో ఒక రోజు నిన్ను చూసి చప్పట్లు కొడుతుంది’ అని చెప్పినట్లు సచిన్‌ ఒకానొక సందర్భంలో తన కోచ్ గురించి తెలిపాడు. ఈ పాఠమే తన జీవితంలో ఎంతో మార్పు తెచ్చిపెట్టిందని, ఆ తర్వాత రోజు నుంచి ఒక్క మ్యాచ్‌ కూడా తాను మిస్ కాలేదని సచిన్‌ వివరించాడు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.